คณะแพทย์ฯ มช. แนะวิธีนอนหลับอย่างไร ให้ปลอดภัยช่วงวิกฤตหมอกควัน
รศ.นพ.ธีรกร ธีรกิตติกุล หัวหน้าหน่วยระบบการหายใจ เวชบำบัดวิกฤตและภูมิแพ้ ภาควิชาอายุรศาสตร์ คณะแพทยศาสตร์  มหาวิทยาลัยเชียงใหม่ เปิดเผยว่า ปัญหาหมอกควันไฟป่า เป็นปัญหาที่มีผลกระทบโดยตรงต่อระบบทางเดินหายใจและอวัยวะส่วนต่างๆ  ของร่างกาย ทุกคนมีโอกาสสัมผัสหมอกควันทั้งกลางวันและกลางคืน ในช่วงกลางคืน เป็นช่วงเวลาที่เรานอน อากาศจะเย็นลง หมอกควันจะลอยต่ำและมีโอกาสที่จะเข้ามาในบ้านในห้องนอนได้ง่าย ในช่วงเวลากลางวัน หากอากาศร้อนหมอกควันจะลอยขึ้น จึงมีโอกาสที่หมอกควันจะเข้ามาในห้องนอนได้ง่ายในกลางคืน  เพราะฉะนั้นควรปิดบ้าน ปิดหน้าต่าง ปิดประตูห้อง แล้วเปิดเครื่องฟอกอากาศและเปิดเครื่องปรับอากาศเบาๆ หากไม่เปิดเครื่องปรับอากาศและปิดบ้านปิดหน้าต่างทั้งหมด ความชื้นจากเหงื่อจะทำให้รู้สึกไม่สบายตัว รู้สึกอึดอัด การเปิดเครื่องปรับอากาศ 25 องศาเซลเซียส จะช่วยจัดการกับความชื้นของเหงื่อในอากาศ ขณะเดียวกันเครื่องฟอกอากาศก็จะกำจัดฝุ่นควัน PM 2.5 ภายในห้องไปด้วย จะทำให้หลับสบายเพราะอากาศภายในห้องถ่ายเทดี ในช่วงเช้าก่อนออกจากบ้านไปทำงาน ควรเปิดหน้าต่างเพื่อให้อากาศได้ถ่ายเทและเมื่อกลับมาตอนเย็นจึงปิดบ้านปิดหน้าต่างแล้วเริ่มเปิดเครื่องฟอกอากาศใหม่อีกครั้งหนึ่ง    สำหรับบ้านที่ไม่มีเครื่องปรับอากาศ ควรใช้วิธีปิดประตูหน้าต่าง เปิดพัดลมเบาๆ  ร่วมกับเครื่องฟอกอากาศ สิ่งสำคัญคือไม่ควรมีข้าวของเครื่องใช้ภายในห้องมากจนเกินไป เนื่องจากฝุ่นละอองมักอยู่ตามซอกมุม เมื่อพัดลมเป่า ฝุ่นอาจจะฟุ้ง ดังนั้นควรเก็บข้าวของเครื่องใช้ภายในห้องไม่ให้รกและเช็ดทำความสะอาดด้วยผ้าชุบน้ำหมาดๆ ก่อนการเปิดพัดลมภายในห้อง